“บล.ไทยพาณิชย์”ฟันธง DOD พื้นฐานแกร่ง! ลุ้นกำไรปีนี้ทุบสถิติออลไทม์ไฮ เคาะเป้าสูง16.70บ.
“บล.ไทยพาณิชย์” ฟันธง DOD พื้นฐานแกร่ง! ลุ้นกำไรปีนี้โตเกินเท่าตัวทุบสถิติออลไทม์ไฮ เคาะเป้าสูง 16.70 บ.
26 ก.ย. 2561

บล.ไทยพาณิชย์ ระบุในบทวิเคราะห์ แนะนำ ”ซื้อ” หุ้นบริษัทบริษัท ดีโอดี ไบโอเทค จำกัด (มหาชน) หรือ DOD โดยประเมินมูลค่าพื้นฐานที่ 16.70 บาท อิง PER ที่ 18x ซึ่งยึดหลักอนุรักษ์นิยม โดยต่ำกว่า PER 25.4 เท่าของ APCO และ MEGA แต่ใกล้เคียง PER 18x ของ GIFT ขณะที่ศักยภาพทํากําไร DOD เหนือชั้นกว่าทั้ง APCO, MEGA และ GIFT ทุกด้านไม่ว่าจะเป็น Gross Margin, Net Margin, ROA และ ROE
โดยคาดกำไรสุทธิในครึ่งปีหลังปี 61 มีโอกาสเติบโตเด่นจากช่วงเดียวกันปีก่อน โดยได้รับอานิสงส์จากการตรวจเข้มโรงงานที่ไม่ได้มาตรฐาน โดยไม่เพียงแต่ช่วยตอกย้ำให้ลูกค้าเดิมเชื่อมั่นบริษัทแต่ยังช่วยเพิ่มฐานลูกค้าใหม่ให้หันมาส่งผลิตสินค้าเพิ่มขึ้น
ขณะเดียวกัน ปัจจัยพื้นฐานที่มีสัญญาณที่ดีขึ้นต่อเนื่อง ทั้งสินค้าเสริมอาหารที่ผลิต ได้รับความนิยมจนเป็นประแสอย่างมากในตลาด ประกอบกับความคืบหน้าการร่วมมือกับ กรมการแพทย์แผนไทยและการแพทย์ทางเลือก ส่งผลให้ธุรกิจของบริษัทมีแนวโน้มไปในทิศทางที่ดี
ทั้งนี้ ในปี 2561 คาดว่ากําไรสุทธิสร้างสถิติสูงสุดใหม่ที่ 345 ล้านบาท เติบโต 142.8% จากปีก่อน จากอุปสงค์สินค้าเสริมอาหารในไทยที่โตดีตามกระแสรักสุขภาพและความงาม รวมทั้งการเข้าสู่สงคมผู้สูงอายุ คาดหนุนปี 2561-2563 โตเฉลี่ยปีละ 43% ขณะที่การเงินแกร่ง สิ้นปีนี้คาดมีเงินสดสุทธิ 1 พันล้านบาทและมีกระแสเงินสดปีละ 300 ล้านบาท พอรองรับแผนลงทุนและจ่ายปันผลสม่ำเสมอ โดยคาดให้เงินปันผลตอบแทน (Div. Yield) ปีละ 4%
ขณะที่ ราคาหุ้น DOD ล่าสุด ณ เวลา 10.10 น. อยู่ที่ 14.20 บาท บวก 0.10 บาท หรือ 0.71% สูงสุดที่ 14.30 บาท ต่ำสุดที่ 14.20 บาท ด้วยมูลค่าซื้อขาย 12.09 ล้านบาท